Diari Oficial de la Generalitat Valenciana


Sumari del DOGV 6502, del 14-04-2011 (2011/4255)

RESOLUCIÓ de 7 d'abril de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre l'Institut Cervantes i l'Institut Valencià de l'Audiovisual i de la Cinematografia Ricardo Muñoz Suay (IVAC).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6502

Data del DOGV
:   14-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4255


Data del document
:   07-04-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 7 d'abril de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre l'Institut Cervantes i l'Institut Valencià de l'Audiovisual i de la Cinematografia Ricardo Muñoz Suay (IVAC).  
  
 [2011/4255]  
L'Institut Cervantes i l'Institut Valencià de l'Audiovisual i de la Cinematografia Ricardo Muñoz Suay (IVAC) han subscrit, després de la tramitació prèvia reglamentària, el 15 de març de 2011, un conveni marc de col·laboració.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0309/2011, i que figura com a annex d'esta resolució.  
  
València, 7 d'abril de 2011.- La directora general del Secretariat del Consell: Mª Teresa Lleó Alonso.  
  
  
Conveni marc de col·laboració entre l'Institut Cervantes i l'Institut Valencià d'Audiovisual i de la Cinematografia Ricardo Muñoz Suay (IVAC)  
  
Per una part, Carmen Caffarel Serra, directora de l'Institut Cervantes, càrrec per al qual va ser nomenada pel Reial Decret 993/2007, de 13 de juliol (BOE de 14 de juliol de 2007), actua, de conformitat amb el que preveu l'article 9 de la Llei 7/1991, de 21 de març, per la qual es crea l'Institut Cervantes, en nom i en representació de l'Institut Cervantes, amb domicili als efectes del present conveni de col·laboració al carrer Alcalá, 49, 28255 Madrid, CIF L-7837477 L.  
I per l'altra part, Nuria Cidoncha Castellote, directora general de l'Institut Valencià d'Audiovisual i de la Cinematografia (d'ara en avant IVAC) en virtut de la Resolució de la presidenta de l'IVAC de 10 de febrer de 2011, actua en nom i representació de l'IVAC conforme a les facultats que li conferix la Llei de la Generalitat Valenciana 5/1998, de 18 de juny, de creació de l'Institut Valencià de Cinematografia Ricardo Muñoz Suay, modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, i per la Llei 12/2009, de 23 de desembre, de Mesures Fiscals, de Gestió Administrativa i Financera, i d'Organització de la Generalitat.  
Ambdues parts, que actuen en l'exercici dels seus càrrecs, declaren que posseïxen la capacitat legal necessària per a formalitzar el present document, i a este efecte  
  
Exposen  
  
I. Que l'Institut Cervantes és un organisme públic sense ànim de lucre, amb personalitat jurídica pròpia i capacitat d'obrar, creat a l'empara de la Llei 7/1991, de 21 de març, que té com a fins i objectius primordials la promoció i la difusió de la llengua espanyola i la cultura en l'exterior, així com el foment de totes les activitats i accions que contribuïsquen a la consecució dels fins que té encomanats.  
II. Que l'IVAC és una entitat pública adscrita a la Conselleria de Cultura, i Esport de la Generalitat, i sotmesa a dret privat, amb personalitat jurídica pròpia i capacitat d'obrar, creada a l'empara de la Llei 5/1998, de 18 de juny, de Creació de l'Institut Valencià de l'Audiovisual Ricardo Muñoz Suay, que té com a finalitat l'adquisició, la conservació, la restauració, l'estudi i la difusió del patrimoni audiovisual i dels béns culturals directament relacionats.  
III. Que ambdues parts volen establir les bases per a emprendre una estreta col·laboració amb la intenció de participar en programes i accions comuns que redunden en un millor aprofitament dels recursos de cada una de les institucions.  
IV. Que el Consell d'Administració de l'Institut Cervantes, en la sessió del 24 de novembre de 1995, va aprovar els criteris per a la firma de convenis amb altres organismes de l'administració, i en la sessió del 30 de setembre de 2010 va aprovar els criteris generals per a la firma de convenis de col·laboració per a realitzar activitats conduents al compliment dels fins de l'Institut Cervantes.   
D'acord amb tot això, les parts decidixen formalitzar el present conveni marc de col·laboració, que es regirà per les següents  
  
  
Clàusules  
Primera. El present conveni té com a objecte establir el marc de col·laboració institucional entre l'Institut Cervantes i l'IVAC per a la realització de totes les activitats culturals que, relacionades amb els fins que tenen encomanats ambdues institucions, puguen fer conjuntament.  
  
Segona. Les distintes activitats culturals figuraran en convenis específics en què es determinaran, entre d'altres aspectes, les característiques de les accions que s'hagen de realitzar i els compromisos de tot tipus que assumisquen les parts. Els dits convenis s'incorporaran al present conveni marc progressivament, a mesura que es formalitzen, i en constituiran part inseparable.  
En tot cas, les activitats estaran supeditades a les disponibilitats pressupostàries de cada una de les parts per a cada exercici.  
  
La subscripció del present conveni marc no implica l'aportació de recursos econòmics.  
Tercera. Per a la posada en marxa, el control i el seguiment de les activitats previstes en el present conveni marc, les parts podran crear una comissió de seguiment integrada per dos membres de cada una de les institucions, que seran designats, respectivament, per la directora de l'Institut Cervantes i per la directora general de l'IVAC. La comissió s'haurà de reunir quan ho sol·licite alguna de les parts i, en tot cas, almenys una vegada l'any, i tindrà les funcions següents:  
a) Preparar els convenis específics a què es referix la clàusula segona del present conveni.  
b) Planificar, fomentar, supervisar i avaluar els programes i les accions que s'hagen d'emprendre a l'empara del present conveni.  
c) Establir les normes internes de funcionament de la comissió de seguiment, d'acord amb la normativa i els estatuts a què s'han d'atindre les institucions firmants.   
d) Elevar als òrgans de govern respectius les propostes, els informes, els acords o les decisions que exigisquen la seua sanció o ratificació.  
  
e) Qualsevol altra conduent a la consecució dels objectius proposats.  
Quarta. Les parts podran comptar amb la col·laboració de tots els departaments, els organismes, les institucions i les empreses, de caràcter públic o privat, que estiguen relacionats amb l'objecte del present conveni i la contribució dels quals consideren d'interés.  
Cinquena. Este conveni entrarà en vigor en la data de la firma de l'últim dels signataris i tindrà una vigència de dos anys; podrà ser prorrogat tàcitament per períodes iguals de temps. No obstant això, el conveni podrà ser denunciat per qualsevol de les parts amb sis mesos d'antelació respecte de la data en què es pretenga finalitzar. La resolució anticipada del present conveni no afectarà les activitats en curs.  
  
Sisena. Este conveni no suposa la renúncia de les parts a les seues competències respectives.  
Setena. Les parts firmants del present document col·laboraran en tot moment d'acord amb els principis de bona fe i d'eficàcia per a assegurar la correcta execució d'allò pactat.  
I com a prova de conformitat, i per a la deguda constància d'allò convingut, ambdues parts firmen el present conveni marc en un exemplar doble de tots els seus fulls i a un sol efecte i tenor, en el lloc i la data indicats.   
  
Madrid, 15 de març de 2011: per l'Institut Cervantes: Carmen Caffarel Serra, directora.  
València, 15 de març de 2011: per l'Institut Valencià de l'Audiovisual i de la Cinematografia Ricardo Muñoz Suay: Nuria Cidoncha Castellote, directora general.